Nordfyn: Matias Jakobsen fra Ore blev noget overrasket, da betjente fra Fyns Politi torsdag eftermiddag ved 17-tiden pludselig bankede på hans hoveddør. Sammen med blandt andet en indsatsleder fra Beredskab Fyn og beredskabsstyrelsens kemikalievagt bad betjentene om at få adgang til hans haveskur.

Her havde miljøsagsbehandlere fra Nordfyns Kommune tidligere på dagen været på besøg, da Matias Jakobsen ikke var hjemme og gennem en sprække ved døren, havde de konstateret, at skuret var fyldt med hundredevis af kemikaliebeholdere, der stod i lag i mere end halvanden meters højde.

Det drejer sig både om de karakteristiske blå 25 liters plastdunke og store metalbeholdere i mere eller mindre god stand. Kemikalierne havde Matias Jakobsen købt i en salgsgruppe på Facebook, hvor der blev handlet med forskellige varelagre.

- Jeg stod foran at skulle holde barnedåb og kunne godt bruge nogle hurtige penge. Da jeg så, at en mand i Hobro ville sælge alle de her kemikalier på auktion, bød jeg 100 kroner.

Matias Jakobsens bud var det eneste, så han endte som ejer af lageret, fortæller han.

Mellem de mange kemikalier som fosforsyre og klor var blandt andet en række almindelige rengøringsmidler og skyllemidler, som han godt selv kunne bruge, og så var planen at sælge resten videre med en god fortjeneste.

- Da vi kom til Hobro, syntes ham sælgeren, at når vi var kørt så langt, så kunne vi bare få tingene, hvis vi til gengæld tog det hele, fortæller Matias Jakobsen.